Bent Bøgsted (DF), 2005-03-11:
Vi har et meget stort sygefravær på de danske arbejdspladser, og når vi ser på årsagen til sygefraværet, er det ikke rimeligt.
Der har gennem de sidste år været talt en del om, hvad man kan gøre for at nedbringe sygefraværet, da det koster samfundet utrolig store ressourcer og samtidig går ud over de sygemeldte, fordi de mister kontakten til arbejdsmarkedet.
Der er imidlertid ikke blevet gjort noget for at nedbringe sygefraværet, men det bliver der nu.
Det, der bliver taget fat på, er den kommunale opfølgning i sygedagpengesager.
Der skal gøres en ekstra indsats for at få de sygemeldte tilbage på arbejdsmarkedet så hurtigt som muligt, og det skal ske på en sådan måde, at der ikke er nogen, der føler, at de bliver presset ud i en funktion, de ikke kan klare, men at kontakten til arbejdsmarkedet bevares, og fraværsperioden bliver så kort som mulig.
Kommunen skal sørge for at få de nødvendige oplysninger om sygefraværet, og derefter foregår der en visitation til en af de tre kategorier, der er nævnt i lovforslaget, alt efter hvordan sygeforløbet er.
Der sker en vurdering af, hvordan kommunen skal sætte ind med opfølgningen, og der indhentes lægelige oplysninger til brug for opfølgningen.
Som led i opfølgningen skal kommunen indkalde til en første samtale inden udgangen af den 8. uge, hvorefter kommunen skal foretage en vurdering af den sygemeldtes konkrete behov såsom behandlingsoptræning, revalidering, fleksjob eller eventuelt førtidspension.
Derefter iværksætter kommunen den nødvendige indsats, alt efter hvilken visitationskategori der er fastlagt.
Kommunen skal sørge for at aftale med den sygemeldte, hvordan opfølgningen skal ske, og hvordan den sygemeldte skal få den nødvendige hjælp og indsats.
Der skal være særlig fokus på arbejdspladsfastholdelse og kontakt med arbejdspladsen, såfremt en fuldtidsraskmelding ikke er mulig.
I den forbindelse synes jeg, at det ud fra lovforslaget er svært at få en reel bedømmelse af, hvordan kontakten til virksomhederne vil fungere, og om det i det hele taget er muligt at få så mange som muligt ud på arbejdspladserne som delvis raske.
Det forholder sig faktisk sådan, at i en produktionsvirksomhed vil det i de fleste tilfælde ikke umiddelbart være muligt at beskæftige en person, der ikke er fuldt arbejdsdygtig, og derfor håber jeg, at beskæftigelsesministeren kan komme med en redegørelse for, hvordan det skal fungere i praksis, når der er tale om produktionsvirksomheder, hvor kravet faktisk er, at man er hundrede procent arbejdsdygtig.
Det er jo ikke alle, der kan komme ind på et kontor, det ved vi jo, og det håber jeg også ministeren er klar over.
Der skal ske en bedre koordinering af opfølgningsindsatsen, og der skal udvikles et bedre samspil mellem kommunen og virksomheden og mellem kommunen og lægerne.
Der bliver også mulighed for at afgive en lægeerklæring om den sygemeldtes funktionsmuligheder, så virksomheden kan se, hvad den sygemeldte ikke kan lave.
Hovedessensen i lovforslaget er en ændring af refusionen.
Som det er i dag, afholder staten 100 pct. af kommunens udgift til sygedagpenge de første 4 uger og herefter 50 pct. fra 5. til 52. uge, hvorefter kommunen afholder den fulde udgift.
Det skal være med til at sikre, at kommunerne har en større interesse i at hjælpe de sygemeldte tilbage til arbejdsmarkedet, og samtidig bortfalder refusionen, hvis kommunen ikke sørger for den opfølgning, som de sygemeldte har krav på.
Der er i dag et stort problem i forbindelse med denne ændring af refusionen.
I dag har vi stadig en lang ventetid på behandling på sygehusene, og derfor kan det ikke undgås, at der er kommuner, som vil blive straffet, uanset hvor meget de gør for at hjælpe den sygemeldte.
Her savner jeg, at ministeren forholder sig lidt til, hvordan ventetiden kan komme væk, så det ikke er den, der skal være årsag til, at de sygemeldte ikke kommer tilbage til arbejdsmarkedet.
Det finder vi ikke rimeligt, derfor skal der kigges på den problematik i forbindelse med udvalgsarbejdet, og vi skal i hvert fald have en god forklaring fra ministeren.
Hvis lovforslaget skal fungere, må vi først sikre os, at ventetiden på sygehusene bliver bragt ned, eller også skal der kigges på, om det er rimeligt, at kommunerne mister refusionen, hvis de har gjort alt, hvad de kan, men at det er ventelisterne, som er skyld i, at de sygemeldte ikke kan komme tilbage.
Men det kan vi få en drøftelse af i forbindelse med udvalgsarbejdet, og jeg håber, ministeren har en god forklaring i den forbindelse.